*KOMUNIKACIJOS, KULTŪROS IR TURIZMO SKYRIUS*

**AIŠKINAMASIS RAŠTAS**

**Dėl TARYBOS sprendimo „DĖL RASEINIŲ MARCELIJAUS MARTINAIČIO VIEŠOSIOS BIBLIOTEKOS UŽKALNIŲ FILIALO VEIKLOS NUTRAUKIMO“ projekto**

2020 m. gruodžio 10 d.

Raseiniai

|  |
| --- |
| **1. Parengto projekto tikslai ir uždaviniai.** |
| Sprendimo projekto tikslas - nutraukti Raseinių Marcelijaus Martinaičio viešosios bibliotekos (toliau – RMMVB) Užkalnių filialo veiklą nuo 2021 m. sausio 1 d. Šį sprendimą, vadovaujantis tarybos sprendimo projekte nurodytais teisės aktais, gali priimti Raseinių rajono savivaldybės taryba. Atsižvelgiant į tai, RMMVB kreipėsi į rajono Savivaldybės tarybą, prašydama leisti nutraukti RMMVB Užkalnių filialo veiklą nuo 2021 m. sausio 1 d.Savo struktūroje RMMVB šiuo metu turi 24 filialus (struktūrinius teritorinius padalinius): 1-Ariogalos miesto ir 23 kaimų filialai. Mažėjantis rajono gyventojų skaičius, o tuo pačiu ir filialų aptarnaujamuose mikrorajonuose sutelktų vartotojų skaičius lėmė tai, kad nuo 2020 m. birželio 1 d. net 7 filiuose bibliotekininkai dirba tik po 0,5 etato (tame tarpe ir Užkalnių filialo bibliotekininkė), o 8 – po 0,75 etato. Užkalnių aptarnaujamame mikrorajone gyvena 506 gyventojai. Vartotojais 2020 m. yra registruota tik 76 asmenys (2017 m. buvo dar 105 asmenys), iš jų 65 gyvenantys Užkalnių kaime. 5 naujai užsiregistravę vartotojai yra visiškai neaktyvūs, lankėsi tik po 1 kartą. Iš viso Užkalnių filiale per 2020 metus užregistruoti 28 mokiniai, iš kurių - 18 (1-7 klasių) ir 10 (8-12 kl.). 26 iš jų lanko Nemakščių M. Mažvydo gimnaziją ir lankosi RMMVB Nemakščių filiale, kuris yra įsikūręs mokyklos patalpose. Tad ir likvidavus filialą mokiniai dėl galimybės pasiimti reikiamus dokumentus (knygas ar žurnalus) neturėtų problemų.  2020 m. šiame filiale, gruodžio 1 d. duomenimis, buvo išduota 1265 vnt. dokumentų, iš jų 1063 knygos ir 202 žurnalai (2017 m. – 2808 vnt.). Įtakos dėl mažėjančių vartotojų ir dokumentų išduoties skaičiaus turėjo šiais metais gan sudėtingos aptarnavimo sąlygos dėl kilusios COVID-19 pandemijos bangos. Kad RMMVB Užkalnių filialas būtų tinkamas vartotojų aptarnavimui, ten yra įvestas internetas, įrengta vartotojams 2 darbo vietos. Taip pat yra išlaikomas ir kūriko etatas, kadangi tai vienintelis filialas, kuris apšildomas kūrenant kieto kuro katilą (granulinį). Tokio galingumo kieto kuro katilo eksploatacijai ir priežiūrai reikalingas kūrikas, turintis pažymėjimą, kad yra baigęs atitinkamus kursus. Tuo pačiu biblioteka apšildydavo ir Užkalnių bendruomenės patalpas, už paslaugas bendruomenė atsiskaito pagal sudarytą sutartį. Tačiau filialui dirbant tik puse etato, dėl jo veiklos užtikrinimo, išlaikyti dar ir kūriko etatą, yra labai neracionalu ir įstaigai daug kainuoja. Šiuo metu kūrikas nėra priimtas, kadangi kūrenimo sezono pradžioje bibliotekininkė atostogavo, vėliau turėjo nedarbingumą. Taupant įstaigai skirtas biudžeto lėšas filialas, šiemet rudens sezono metu, kieto kuro filialas nebuvo šildomas.Per metus Užkalnių filialo išlaikymui reikia: bibliotekininkei darbo užmokesčiui - 5121,60 eurų, už valymą - 1456,80 (eurų), kūriko (sezoninis darbas) darbo užmokesčiui - 1675,32 eurų, Sodrai- 119,68 eurų. Iš viso etatų išlaikymui per metus 8373,40 eurų. Tuomet dar reikia atsiskaitymui už komunalines paslaugas - 2787 eurų, už interneto paslaugas – 159 eurai ir spaudai užprenumeruoti skiriama - 448 eurai. Iš Kultūros ministerijos knygoms skiriama 590 eurų (knygoms skirtos lėšos būtų perskirstytos kitiems filialams). Tad iš viso per metus, likvidavus šį filialą, įstaiga sutaupytų apie 11628 eurų iš savivaldybės biudžeto. Bibliotekininkė dėl asmeninių priežasčių yra parašiusi prašymą, kad būtų atleista iš užimamų pareigų nuo 2020 m. gruodžio 31 d. Nutraukus veiklą Užkalnių filiale, šio mikrorajono gyventojai būtų priskirti Nemakščių filialui. Numatoma organizuoti kilnojamą biblioteką ir kartą per mėnesį (o esant poreikiui ir dažniau) RMMVB tarnybiniu automobiliu vykti į Užkalnių bendruomenės namus, kuriuose gyventojai galės pasinaudoti bibliotekos paslaugomis. Su bendruomenės pirmininku tai yra aptarta. Aptarta ir dėl tolimesnio patalpų panaudojimo. Atsilaisvinusias bibliotekos patalpas norėtų savo veiklai panaudoti vietos bendruomenė. |
| **2. Kokių pozityvių rezultatų laukiama.** |
| Kaip ir pirmame aiškinamojo rašto punkte nurodyta, bus racionaliai naudojamos Savivaldybės biudžeto lėšos ir organizuojama įstaigos veikla (gyventojai gaus paslaugą kitais būdais - numatoma organizuoti kilnojamą biblioteką).  |
| **3. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.** |
| Neigiamų pasekmių nenumatoma. |
| **4. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.** |
| Antikorupcinio vertinimo atlikti nereikia. |
| **5. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.** |
| Sprendimo projektas suderintas Raseinių rajono savivaldybės tarybos veiklos reglamento, patvirtinto Raseinių rajono savivaldybės tarybos 2019 m. rugpjūčio 28 d. sprendimu Nr. TS-257, 35.1 papunktyje nustatyta tvarka.  |
| **6. Numatomo teisinio reguliavimo poveikio vertinimas (norminio pobūdžio teisės aktams).** |
| Nereikalingas |
| **7. Projekto autorius ar autorių grupė.** |
| Raseinių rajono savivaldybės administracijos Komunikacijos, kultūros ir turizmo skyriaus vedėja Judita Radavičienė |

Skyriaus vedėja Judita Radavičienė

(Autorius, pareigos) (parašas) (vardas, pavardė)